NY Times : Jedinstvo – glavna tema demokrata (28/7/04) - 2004-07-28
Christian Science Monitor nabacuje sljedeća imena kao moguće ministre u Kerryevoj vladi: general Wesley Clark, senator Carl Levin, Rich
Američke novine drugi dan zaredom najveći prostor naslovnica posvećuju konvenciji Demokratske stranke koja treba kulminirati sutrašnjim proglašenjem senatora Johna Kerrya kandidatom demokrata na predsjedničkim izborima. Najtiražniji USA Today ističe u naslovu riječi Kerryeve supruge - Terese Heinz Kerry: “John je borac”, te dodaje da je on “najbolji čovjek za obranu Amerike kod kuće i u inozemstvu”. List izdvaja još jednog sinoćnjeg govornika – kandidata za američki Senat, Baracka Obamu, sina afričkog pastira i američke bijelkinje iz Kanzasa. Obama, koji kaže da je “njegova životna priča dio šire američke priče”, osudio je politiku uvođenja razdora i podjela. “Jedinstvo – glavna tema demokrata” naslov je pod kojim New York Times izvješćuje o drugoj večeri demokratske konvencije. “Nećemo se bojati ustati za ono u što vjerujemo; nećemo dopustiti onima koji se s nama ne slažu da nas nadglasaju pod zastavom lažnog patriotizma” – poručio je konvenciji bivši guverner države Vermont Howard Dean, piše njujorški list. Christian Science Monitor već nagađa o sljedećem koraku senatora Kerrya, koraku koji slijedi nakon konvencije: izboru kandidata za ključna ministarska mjesta. “Tehnički gledano, možda je preuranjeno mjerenje zavjesa u Rumsfeldovom kabinetu...” ali je razmišljanje o potencijalnim ministarskim kandidatima počelo, piše bostonski list. Senator Kerry bi spominjanjem nekih ličnosti kao mogućih bliskih suradnika pomogao u formiranju slike o njemu samom kao predsjedniku, piše Christian Science Monitor i nabacuje sljedeća imena kao moguće ministre: general Wesley Clark, senator Carl Levin, Richard Holbrooke, Robert Rubin - pa i senator John McCain.